เหตุปะทะไทย–กัมพูชา พ.ศ. 2568–2569

**เหตุปะทะไทย–กัมพูชา พ.ศ. 2568–2569** () เป็นเหตุปะทะระหว่างประเทศไทยและประเทศกัมพูชา ซึ่งนับเป็นการยกระดับความตึงเครียดที่มีมาอย่างต่อเนื่องจากสถานการณ์ความไม่สงบชายแดนไทย–กัมพูชา ไปสู่การเผชิญหน้าทางทหารอย่างเต็มรูปแบบ โดยเกิดเหตุปะทะขึ้นทั้งหมด 2 รอบ รอบแรกเมื่อช่วงวันที่ 24–28 กรกฎาคม พ.ศ. 2568 ในพื้นที่ชายแดนใกล้จังหวัดศรีสะเกษ และรอบที่ 2 เมื่อช่วงวันที่ 7 ธันวาคม ปีเดียวกัน จนถึงปัจจุบัน ในบริเวณใกล้เคียงกัน

เหตุการณ์ดังกล่าวเกิดขึ้นในพื้นที่ที่ทั้งสองประเทศยังมีข้อพิพาทด้านพรมแดนที่สืบเนื่องจากอดีต ซึ่งรวมถึงข้อขัดแย้งทางประวัติศาสตร์เกี่ยวกับเส้นเขตแดน การตีความแผนที่ และอำนาจอธิปไตยเหนือพื้นที่บางส่วน นอกจากนี้ ยังเกิดการเผชิญหน้าทางยุทธวิธีในพื้นที่พิพาทรวม 12 จุดตลอดแนวชายแดน

## ภูมิหลัง
[thumb|left|[ปราสาทตาเมือนธม]]

รากฐานของวิกฤตการณ์ชายแดนไทย–กัมพูชา พ.ศ. 2568–2569 นั้นย้อนไปถึงสนธิสัญญาในยุคอาณานิคมช่วง พ.ศ. 2447–2450 ซึ่งมหาอำนาจตะวันตกอย่างฝรั่งเศสและบริเตนได้แบ่งเขตแดนในคาบสมุทรอินโดจีนโดยมิได้คำนึงถึงภูมิประเทศหรือบริบทของชุมชนท้องถิ่น ส่งผลให้เกิดข้อพิพาทเรื้อรังเรื่องเขตแดนระหว่างไทยกับกัมพูชาหลายจุด โดยเฉพาะบริเวณที่ตั้งของปราสาทพระวิหารซึ่งตั้งอยู่บนแนวทิวเขาพนมดงรัก ความตึงเครียดระหว่างสองประเทศได้ทวีความรุนแรงขึ้นใน พ.ศ. 2505 ภายหลังคำตัดสินของศาลยุติธรรมระหว่างประเทศที่ตัดสินให้ตัวปราสาทตกเป็นของกัมพูชา แม้ไทยจะยอมรับคำตัดสินอย่างเป็นทางการ แต่ข้อพิพาทเกี่ยวกับพื้นที่โดยรอบยังคงดำเนินต่อเนื่องและเป็นชนวนของความขัดแย้งในระดับชาติ โดยเฉพาะในช่วง พ.ศ. 2551–2554 ซึ่งเกิดการปะทะด้วยอาวุธและการระดมทหารเข้าประจำการตามแนวชายแดนบ่อยครั้ง

ในเดือนกุมภาพันธ์ พ.ศ. 2568 สถานการณ์ได้ถึงจุดวิกฤติอีกครั้ง เมื่อกองกำลังฝ่ายไทยสั่งระงับกิจกรรมร้องเพลงชาติกัมพูชาของกลุ่มนักเคลื่อนไหวชาวกัมพูชาที่ปราสาทตาเมือนธม ซึ่งอยู่ในเขตชายแดนของประเทศไทย ฝ่ายกัมพูชาแสดงความไม่พอใจอย่างรุนแรง และกล่าวหาว่าไทยละเมิดเสรีภาพของพลเรือนและเจตนารมณ์แห่งสันติภาพ เหตุการณ์ดังกล่าวนำไปสู่ปฏิกิริยาในระดับนโยบาย รวมถึงคำเตือนจากฮุน มาแณต นายกรัฐมนตรีกัมพูชา ไม่ให้ใช้วาทกรรมชาตินิยมในการจุดชนวนความขัดแย้ง ในเดือนพฤษภาคมปีเดียวกัน ได้เกิดการปะทะด้วยอาวุธขึ้นที่บริเวณชายแดนสามเหลี่ยมมรกต (ช่องบก) ซึ่งมีการเสียชีวิตของทหารฝ่ายกัมพูชาและมีการเคลื่อนกำลังพลของทั้งสองฝ่ายเข้าสู่แนวชายแดนอย่างเข้มข้น ส่งผลให้ประชาคมระหว่างประเทศเริ่มจับตาอย่างใกล้ชิด ทั้งในฐานะภูมิภาคที่มีความเปราะบางทางยุทธศาสตร์และเป็นจุดบรรจบของอิทธิพลจากทั้งสหรัฐอเมริกาและจีน ความตึงเครียดดังกล่าวทวีความรุนแรงในช่วงเดือนกรกฎาคม จนนำไปสู่การปิดพรมแดน การปะทะด้วยกำลังทหาร และการเสียชีวิตของทหารและพลเรือนจำนวนมาก
## เส้นเวลา
ทั้งสองฝ่ายต่างกล่าวโทษอีกฝ่ายว่าเป็นผู้เริ่มการสู้รบในวันที่ 24 กรกฎาคม พ.ศ. 2568 โดยฝ่ายไทยระบุว่ามีทหารอย่างน้อย 16 นายและพลเมือง 14 คนเสียชีวิต ส่วนทหาร 14 นายและพลเมือง 32 คนได้รับบาดเจ็บ และพลเมืองได้รับการอพยพออกไป 149,264 คน ส่วนกระทรวงป้องกันชาติของกัมพูชารายงานว่า มีทหาร 46 นายและพลเมือง 8 คนเสียชีวิต และทหาร 21 นายกับพลเมืองกว่า 50 คนได้รับบาดเจ็บ ณ วันที่ 27 กรกฎาคม กระทรวงป้องกันชาติรายงานว่ามีคนพลัดถิ่นทั่ว 4 จังหวัดริมชายแดน 134,707 คน หลายคนย้ายที่อยู่ภายใต้สถานการณ์ฉุกเฉิน

### เหตุปะทะรอบแรก

#### 24 กรกฎาคม
ในเช้าวันที่ 24 กรกฎาคม พ.ศ. 2568 ทหารไทยรายงานว่าพบโดรนของกัมพูชาบินวนอยู่บริเวณด้านหน้าปราสาทตาเมือนธม และตรวจพบทหารกัมพูชาติดอาวุธ 6 นาย กำลังเคลื่อนเข้าใกล้รั้วลวดหนามบริเวณฐานทัพของฝ่ายไทย โดยมีรายงานอ้างว่ากองกำลังฝ่ายกัมพูชาได้เปิดฉากยิงใส่กองกำลังไทย ห่างจากปราสาทตาเมือนธมไปทางทิศตะวันออกประมาณ 200 เมตร ซึ่งกองทัพบกไทยได้ยืนยันรายงานดังกล่าว

ในวันเดียวกัน กัมพูชารายงานว่ากองทัพไทยเป็นฝ่ายเริ่มโจมตีกองกำลังของตนก่อน พร้อมทั้งปิดกั้นการเข้าถึงปราสาทตาเมือนธมของประชาชน พลโทหญิง มาลี โสเจียตา โฆษกกระทรวงป้องกันชาติกัมพูชาแถลงว่า "กองกำลังกัมพูชาดำเนินการอย่างเคร่งครัดภายใต้ขอบเขตของการป้องกันตนเอง เพื่อตอบโต้การรุกรานที่ไม่ได้ยั่วยุโดยกองกำลังฝ่ายไทย ซึ่งเป็นการละเมิดบูรณภาพแห่งดินแดนของเรา"

เวลา 09:40 น. กองทัพไทยอ้างว่ากัมพูชาได้ยิงจรวดหลายลำกล้องอัตตาจรบีเอ็ม-21 แกรดไปยังปราสาทโดนตวล ซึ่งตั้งอยู่ใกล้กับพื้นที่อยู่อาศัยของประชาชนในจังหวัดศรีสะเกษ

เวลา 10:58 น. เครื่องบินขับไล่ เอฟ-16 ไฟทิงฟอลคอน ของกองทัพอากาศไทยจำนวน 6 ลำ ได้ทิ้งระเบิดโจมตีเป้าหมายทางทหารของฝ่ายกัมพูชาในพื้นที่ช่องอานม้า จังหวัดอุบลราชธานี ต่อมา ฝ่ายไทยอ้างว่ากองบัญชาการกองพลน้อยสนับสนุนที่ 8 และกองบัญชาการกองพลน้อยสนับสนุนที่ 9 ของกัมพูชาถูกทำลายจากการโจมตีดังกล่าว

สถานเอกอัครราชทูตไทย ณ กรุงพนมเปญ ได้ร้องขอให้พลเมืองไทยที่พำนักอยู่ในกัมพูชาเดินทางออกนอกประเทศทันที

มีรายงานว่าสถานีบริการน้ำมัน ปตท. สาขาน้ำเย็น และร้านสะดวกซื้อเซเว่น อีเลฟเว่นในสถานีบริการน้ำมัน ในเขตหมู่บ้านน้ำเย็นใต้ หมู่ที่ 9 ตำบลเมือง อำเภอกันทรลักษ์ จังหวัดศรีสะเกษถูกโจมตีโดยจรวดบีเอ็ม-21 แกรดของกัมพูชา ส่งผลให้พลเรือนได้รับบาดเจ็บจำนวนมาก และมีผู้เสียชีวิตอย่างน้อย 8 ราย ซึ่งหนึ่งในนั้นเป็นเด็กชายวัย 8 ขวบ

เวลา 11:54 น. ทหารกัมพูชาได้โจมตีโรงพยาบาลพนมดงรักเฉลิมพระเกียรติ ๘๐ พรรษา ตำบลบักได อำเภอพนมดงรัก จังหวัดสุรินทร์ ส่งผลให้มีผู้ได้รับบาดเจ็บ และต้องมีการอพยพผู้ป่วยออกจากโรงพยาบาลโดยสมบูรณ์

เหตุปะทะส่งผลให้มีทหารกองทัพไทยได้รับบาดเจ็บหลายราย ความรุนแรงทวีขึ้นหลังจากประเทศไทยขับไล่เอกอัครราชทูตกัมพูชาออกจากประเทศ สถานเอกอัครราชทูตไทย ณ กรุงพนมเปญ ระบุว่าการปะทะมีแนวโน้มที่จะ "ขยายวงกว้างและรุนแรงขึ้น" ประเทศไทยจึงได้ประกาศปิดพรมแดนกับกัมพูชา

เวลา 14:41 น. กองทัพบกไทยอ้างว่าสามารถทำลายรถถังกัมพูชา 2 คัน ที่เขาสัตตะโสมได้สำเร็จ

เวลา 15:00 น. กองทัพไทยได้เปิดฉากการรุกทั้งทางบกและทางอากาศในชื่อรหัสว่า "ยุทธการยุทธบดินทร์" เพื่อตอบโต้การปะทะอย่างต่อเนื่องกับกองกำลังฝ่ายกัมพูชา โดยปฏิบัติการนี้อยู่ภายใต้การนำของ พลเอก พนา แคล้วปลอดทุกข์ ผู้บัญชาการทหารบก

ในช่วงเย็น ฮุน เซน ประธานพฤฒสภาและอดีตนายกรัฐมนตรีกัมพูชา แถลงว่ากัมพูชา "ไม่มีทางเลือกอื่นนอกจากต้องสู้ตอบโต้ประเทศไทย" โดยเขาอ้างว่าได้ร่วมบัญชาการผ่านวิดีโอลิงก์ และไม่ได้เดินทางไปต่างประเทศตามที่สื่อไทยรายงาน พร้อมกล่าวโทษฝ่ายไทยว่าเป็นต้นเหตุที่ทำให้สถานการณ์รุนแรงขึ้น โดยอ้างว่าฝ่ายไทยมีแผนปิดทางเข้าปราสาทตาเมือนธม

โฆษกกระทรวงป้องกันชาติกัมพูชา ระบุว่า หลังจากการปะทะอย่างต่อเนื่อง กองทัพกัมพูชาได้ยึดครองปราสาทตาควาย พื้นที่สามเหลี่ยมมรกต และปราสาทตาเมือนธมได้สำเร็จ

กองทัพอากาศไทยได้ประณามการโจมตีพลเรือนของกัมพูชา และประกาศว่า "พร้อมที่จะปกป้องประชาชนและอธิปไตยจากการละเมิดสิทธิมนุษยชน" ทั้งยังปฏิเสธข้อกล่าวอ้างของสื่อกัมพูชาที่ระบุว่าเครื่องบิน เอฟ-16 ถูกยิงตก

#### 25 กรกฎาคม
การปะทะระหว่างกองกำลังของไทยและกัมพูชายังคงทวีความรุนแรงและขยายวงกว้างต่อเนื่องในพื้นที่ปราสาทพระวิหารและปราสาทตาควาย โดยมีรายงานว่ามีการใช้อาวุธหนัก รวมถึงปืนใหญ่และจรวดโจมตีเป้าหมายในพื้นที่ชายแดนจังหวัดอุดรมีชัยและพระวิหารอย่างต่อเนื่องตลอดวันที่ 25 กรกฎาคม พ.ศ. 2568 สื่อของทางการกัมพูชาอ้างว่ากองทัพกัมพูชายังคงรักษาฐานที่มั่นในแนวป้องกันเดิมไว้ได้ทั้งหมด แม้จะถูกโจมตีอย่างหนักจากฝ่ายไทย ขณะที่ฝ่ายไทยโดยพันเอก ริชฌา สุขสุวานนท์ รองโฆษกกองทัพบกไทยแถลงว่าสาเหตุของการปะทะในครั้งนี้เริ่มต้นเมื่อเวลาประมาณ 04:30 น. เมื่อฝ่ายกัมพูชาเปิดฉากยิงด้วยอาวุธเบาและอาวุธหนักเข้าสู่แนวป้องกันของไทย ทำให้กองทัพบกไทยจำเป็นต้องตอบโต้ด้วยการยิงปืนใหญ่เข้าสู่พื้นที่ที่เป็นจุดยิงต้นทางจากฝั่งกัมพูชา นอกจากนี้ กองทัพบกไทยยังรายงานว่ากำลังดำเนินการปฏิบัติการเก็บกู้วัตถุระเบิด และเคลื่อนย้ายร่างผู้เสียชีวิตจากเหตุระเบิดและการยิงจรวดในพื้นที่อำเภอกันทรลักษ์ จังหวัดศรีสะเกษ ซึ่งได้รับผลกระทบจากการยิงจรวดโดยกองกำลังกัมพูชาเมื่อช่วงเช้าของวันที่ 24 กรกฎาคม

ในช่วงบ่ายของวันเดียวกัน ภูมิธรรม เวชยชัย ผู้รักษาราชการแทนนายกรัฐมนตรีและรัฐมนตรีว่าการกระทรวงมหาดไทย ได้ให้สัมภาษณ์แก่สื่อมวลชนว่า หากสถานการณ์ยังคงยืดเยื้อและความรุนแรงทวีความหนักหน่วงขึ้น ความขัดแย้งที่กำลังดำเนินอยู่นี้อาจลุกลามกลายเป็นสงครามเต็มรูปแบบ พร้อมเรียกร้องให้ประชาชนในพื้นที่ชายแดนเพิ่มความระมัดระวังและปฏิบัติตามคำแนะนำของทางราชการอย่างเคร่งครัด ขณะเดียวกัน รัฐบาลไทยยังได้ปฏิเสธข้อเสนอจากสหรัฐอเมริกา จีน และมาเลเซีย ที่เสนอให้เข้ามาเป็นตัวกลางในการไกล่เกลี่ยความขัดแย้ง โดยยืนยันว่าไทยต้องการใช้กลไกการเจรจาทางการทูตแบบทวิภาคีกับกัมพูชาเท่านั้น และไม่ประสงค์จะให้มีการแทรกแซงจากประเทศที่สามในกรณีที่อ่อนไหวต่ออธิปไตยและความมั่นคงของชาติ ในช่วงค่ำของวันเดียวกัน กองบัญชาการป้องกันชายแดนจันทบุรีและตราดได้ประกาศบังคับใช้กฎอัยการศึกในจังหวัดจันทบุรีและจังหวัดตราด เพื่อควบคุมสถานการณ์ความไม่สงบและป้องกันการรุกล้ำพื้นที่ชายแดนเพิ่มเติมจากฝั่งกัมพูชา และในเวลา 17:21 น. ภูมิธรรมได้ออกแถลงการณ์สำนักนายกรัฐมนตรีว่าด้วยการกระทำของกัมพูชาเป็น "อาชญากรรมสงครามขั้นรุนแรง" ตามคำแถลงการณ์ ว่า
พี่น้องประชาชนชาวไทยทุกท่าน
 
จากสถานการณ์ที่ประเทศไทยของเรากำลังถูกคุกคามจากประเทศกัมพูชา แม้ที่ผ่านมาเราจะอดทนอดกลั้นต่อการยั่วยุและเลือกที่จะใช้สันติวิธีภายใต้กรอบกฎหมายระหว่างประเทศและตามหลักมนุษยธรรมแล้ว
 
แต่เป็นที่น่าผิดหวังมากที่ฝ่ายกัมพูชาเลือกที่จะใช้กำลังทางทหารก่อนและยังเป็นการปฏิบัติที่ขัดต่อกรอบกฎหมายระหว่างประเทศและหลักมนุษยธรรมอย่างรุนแรง ด้วยการโจมตีโรงพยาบาล และพื้นที่ชุมชนที่ประชาชนอาศัยอยู่ซึ่งเลยแนวชายแดนมากว่า 20 กิโลเมตร ส่งผลให้มีผู้เสียชีวิตเป็นพลเรือน 13 ราย รวมไปถึงเด็ก สตรีและคนชรา รวมทั้งทรัพย์สินของพี่น้องประชาชนเสียหายอย่างใหญ่หลวง ถือเป็นอาชญากรรมสงครามขั้นรุนแรง
 
ซึ่งเมื่อวานนี้รัฐมนตรีว่าการกระทรวงการต่างประเทศได้ชี้แจงข้อเท็จจริงกับเลขาธิการสหประชาชาติ และรัฐบาลได้มีหนังสือถึงคณะมนตรีความมั่นคงแห่งสหประชาชาติเพื่อชี้แจงข้อเท็จจริง ประณามการโจมตีโดยไม่เลือกเป้าหมาย โดยเฉพาะอย่างยิ่งต่อประชาชนผู้บริสุทธิ์ รวมทั้งขอเชิญชวนให้ประชาคมโลกร่วมประณามการกระทำอันไร้มนุษยธรรมนี้
 
รัฐบาลขอแสดงความเสียใจอย่างสุดซึ้งต่อการสูญเสียของพี่น้องประชาชนทุกท่าน และขอยืนยันว่าตลอดระยะเวลาที่ผ่านมารัฐบาล กองทัพ และหน่วยราชการทุกหน่วยไม่ได้นิ่งนอนใจแม้แต่น้อย นับแต่เสียงจากกระบอกปืนนัดแรกดังขึ้น กองทัพไทยได้มีการตอบโต้โดยจำกัดวงอยู่เฉพาะเป้าหมายทางการทหารของกัมพูชา บนหลักการปกป้องตนเองตามกฎหมายระหว่างประเทศ โดยได้ทำลายฐานที่มั่นทางการทหารของกัมพูชา 

ขณะนี้เราได้มีการจัดการอพยพผู้คนที่ได้รับผลกระทบออกจากพื้นที่นับแสนคน และรัฐบาลได้กำหนดหลักเกณฑ์ในการเยียวยาครอบครัวผู้เสียชีวิตทั้งทหารและพลเรือน รายละ 1 ล้านบาท ทุพพลภาพ 700,000 บาท ผู้ได้รับบาดเจ็บสาหัส 200,000 บาท ผู้ได้รับบาดเจ็บมาก 100,000 บาท และได้ประสานสายการบินทุกสายในการจัดเที่ยวบินพิเศษเพื่อรับคนไทยกลับบ้านอย่างปลอดภัย รวมถึงการดูแลกำลังพลที่ได้รับบาดเจ็บอย่างเต็มที่ โดยในวันพรุ่งนี้รัฐมนตรีจะลงพื้นที่ครอบคลุม 4 จังหวัด ได้แก่ จังหวัดอุบลราชธานี ศรีสะเกษ สุรินทร์ และบุรีรัมย์ เพื่อไปสร้างความเชื่อมั่นว่าพี่น้องประชาชนในพื้นที่จะมีความปลอดภัย และช่วยดูแลเพื่อสร้างขวัญกำลังใจให้พี่น้องในพื้นที่สถานการณ์
 
ช่วงเวลานี้เป็นช่วงเวลาที่คนไทยทุกคนต้องรวมใจเป็นหนึ่งเดียวกัน เพื่อส่งกำลังใจให้ทหารที่ปฏิบัติหน้าที่ทุกคนในการปกป้องอธิปไตย และประชาชนในพื้นที่ให้มีความปลอดภัย ผมขอเน้นย้ำว่าเหตุการณ์นี้ไม่ใช่ความขัดแย้งในระดับประชาชนทั้งสองประเทศ ไม่ใช่การประกาศสงคราม แต่เป็นการปะทะกันตามแนวชายแดนเพื่อปกป้องอธิปไตยและตอบโต้ผู้รุกราน
 
ท้ายที่สุดนี้ นับเป็นพระมหากรุณาธิคุณอย่างหาที่สุดมิได้ ที่พระบาทสมเด็จพระเจ้าอยู่หัวและสมเด็จพระนางเจ้าฯ พระบรมราชินี ทรงห่วงใยกำลังพลและราษฎรที่ได้รับบาดเจ็บจากเหตุการณ์ความไม่สงบในพื้นที่ จึงทรงพระกรุณาโปรดเกล้าโปรดกระหม่อม ทรงรับผู้บาดเจ็บทุกคนเป็นคนไข้ในพระบรมราชานุเคราะห์
 

วันที่ 25 กรกฎาคม พ.ศ. 2568

เวลาประมาณ 17:30 น. วราวุธ ศิลปอาชา รัฐมนตรีว่าการกระทรวงการพัฒนาสังคมและความมั่นคงของมนุษย์ ได้ออกแถลงการณ์ประณามการโจมตีพลเรือนชายแดนไทย–กัมพูชา ณ กระทรวงการพัฒนาสังคมและความมั่นคงของมนุษย์  โดยได้แถลงการณ์เป็นภาษาอังกฤษ ซึ่งมีเนื้อหาเป็นภาษาไทยว่า

ในนามของกระทรวงการพัฒนาสังคมและความมั่นคงของมนุษย์แห่งราชอาณาจักรไทย ข้าพเจ้าขอแสดงความเสียใจอย่างสุดซึ้ง ความสลดหดหู่ และความเป็นน้ำหนึ่งใจเดียวกันอย่างไม่สั่นคลอน ต่อเหยื่อผู้เคราะห์ร้าย ต่อครอบครัวของพวกเขา และต่อผู้ได้รับผลกระทบทุกคน จากการโจมตีอย่างโหดเหี้ยมและจงใจ โดยกัมพูชาต่อพื้นที่พลเรือนของไทย 
สิ่งที่เกิดขึ้นนี้ไม่ใช่แค่การละเมิดพรมแดน แต่มันคือการละเมิดความเป็นมนุษย์ เมื่อวันที่ 16 และ 23 กรกฎาคม 2568 ทุ่นระเบิดสังหารบุคคลถูกฝังลงบนผืนแผ่นดินไทย ไม่ได้แค่ทำให้เจ้าหน้าที่ทหารของเราได้รับบาดเจ็บ แต่พรากขาของชายชาติทหารสองคนไป พร้อมกับชีวิตและอนาคตที่พวกเขาเคยมี 
และยังไม่หยุดเพียงเท่านั้นในวันที่ 24 กรกฎาคม 2568 ความรุนแรงได้ก้าวข้ามขีดจำกัดที่ไม่อาจให้อภัยได้ พลเรือนกลายเป็นเป้าหมาย โดยไม่มีการเตือนล่วงหน้า ไม่มีความปรานี แม้แต่กับเด็ก ๆ ร้านสะดวกซื้อ โรงพยาบาล สถานที่ที่เป็นส่วนหนึ่งของชีวิตประจำวันของพวกเราทุกคน กลับกลายเป็นฉากแห่งความสยดสยอง 
ผู้เสียชีวิตทั้ง 13 คน รวมถึงเด็กชายอายุ 9 ขวบ 2 คน และเด็กหญิงอายุ 15 ปี 1 คน พวกเขาไม่ได้ตายในสนามรบ แต่ตายขณะมีชีวิตธรรมดา ๆ ความฝันของพวกเขา อนาคตของพวกเขา ถูกทำลายภายในเวลาไม่กี่วินาที มีผู้ได้รับบาดเจ็บมากกว่า 30 คน แม่ต้องสูญเสียลูกชาย ปู่ย่าตายายต้องฝังหลาน พ่อยืนอยู่ข้างเตียงโรงพยาบาล มองดูคนที่เขารัก พยายามเอาชีวิตรอด หรือพยายามใช้ชีวิตที่ไม่มีแขนหรือขาอีกต่อไป 
สิ่งที่ครอบครัวเหล่านี้ต้องสูญเสียไป ไม่อาจเยียวยาได้ด้วยถ้อยคำหรือด้วยความเงียบ นี่ไม่ใช่ "ความเสียหายข้างเคียง" แต่มันคือ อาชญากรรมต่อศักดิ์ศรีความเป็นมนุษย์ เหตุโจมตีเหล่านี้ได้ทำลายความรู้สึกปลอดภัยของประชาชนธรรมดาและสร้างความหวาดกลัวในชุมชนที่เคยสงบสุข ความทุกข์เหล่านี้ไม่ใช่แค่ตัวเลขในรายงาน มันไม่ใช่แค่สถิติ แต่คือเรื่องส่วนตัว เรื่องถาวร และไม่เป็นธรรม 

เราขอประณามการกระทำเหล่านี้ ด้วยถ้อยคำที่หนักแน่นที่สุดและไม่ลดละ นี่คือ การรุกรานอธิปไตยของประเทศไทยโดยตรง และเป็นการละเมิดกฎหมายมนุษยธรรมระหว่างประเทศอย่างร้ายแรง กัมพูชาจะต้องรับผิดตามพันธกรณีภายใต้อนุสัญญาเจนีวาและพิธีสารเพิ่มเติม, อนุสัญญาออตตาวาว่าด้วยการห้ามทุ่นระเบิด, อนุสัญญาว่าด้วยสิทธิเด็ก มาตรา 38, อนุสัญญาว่าด้วยสิทธิของคนพิการ มาตรา 10 และ 11 และปฏิญญาทางการเมืองของการประชุม CSW ครั้งที่ 69 ที่เรียกร้องให้คุ้มครองผู้หญิงและเด็กในพื้นที่ขัดแย้ง 

เราขอเรียกร้องต่อประชาคมระหว่างประเทศ อย่าเพิกเฉย อย่านิ่งเฉย เพราะเมื่อเผชิญหน้ากับความโหดร้ายทารุณเช่นนี้ ความเงียบ คือการสมรู้ร่วมคิด กระทรวงการพัฒนาสังคมและความมั่นคงของมนุษย์ แห่งราชอาณาจักรไทย ขอเรียกร้องให้กัมพูชา ยุติการรุกรานในทันที เคารพอธิปไตยของไทย และแสดงความรับผิดชอบอย่างเต็มที่ต่อความเสียหายที่ไม่อาจย้อนคืน ซึ่งเกิดขึ้นกับผู้บริสุทธิ์ เพื่อสันติภาพ เพื่อความยุติธรรม เพื่อเด็กเหล่านั้น ที่จะไม่มีวันได้เติบโตเป็นผู้ใหญ่

กระทรวงการพัฒนาสังคมและความมั่นคงของมนุษย์
25 กรกฎาคม 2568



#### 26 กรกฎาคม
เวลา 05:10 น. กองทัพเรือไทยได้เริ่มแผนยุทธศาสตร์ **ยุทธการตราดพิฆาตไพรี 1** สืบเนื่องจากพื้นที่จังหวัดตราดเคยเกิดเหตุการณ์ยุทธการบ้านชำราก และการถูกกองทัพกัมพูชาโจมตี ที่บริเวณหมู่บ้านชำราก ตำบลชำราก อำเภอเมืองตราด จังหวัดตราด รวมถึงการประกาศพื้นที่กฎอัยการศึกในจังหวัดตราดและจังหวัดจันทบุรี ในช่วงวันที่ 25 กรกฎาคม และในเวลา 05:40 น. กองทัพเรือไทยสามารถขับไล่กองทัพกัมพูชาได้สำเร็จ

เวลา 09:40 น. กองทัพกัมพูชาได้ยิงปืนใหญ่โจมตีใส่พื้นที่เมืองมูลปาโมกข์ และตลาดในเมืองสุขุมา แขวงจำปาศักดิ์ ประเทศลาว เมื่อวันที่ดังกล่าว ส่งผลให้กระสุนตกในพื้นที่ฝั่งลาวอย่างน้อย 10 นัด

#### 27 กรกฎาคม
เมื่อเวลา 04:30 น. ของวันที่ 27 กรกฎาคม พ.ศ. 2568 กองทัพกัมพูชาได้เปิดฉากโจมตีกองกำลังของกองทัพไทยที่บริเวณปราสาทตาควาย ภายหลังจากที่ดอนัลด์ ทรัมป์ ประธานาธิบดีสหรัฐอเมริกา ได้ออกแถลงการณ์เสนอข้อเรียกร้องให้ทั้งสองฝ่ายดำเนินการยุติการยิงโดยทันที อย่างไรก็ตาม การปะทะบริเวณแนวชายแดนยังคงดำเนินอย่างต่อเนื่องในหลายจุด ด้านโฆษกกองทัพบกไทย พลตรี วินธัย สุวารี ได้แถลงว่าไม่สามารถไว้วางใจได้ในทางการยุติการยิงได้

ต่อมาในเวลา 06:40 น. กองทัพกัมพูชาได้ขยายการโจมตีโดยใช้อาวุธหนักยิงใส่แนวป้องกันของกองทัพไทยในพื้นที่อำเภอพนมดงรัก จังหวัดสุรินทร์

ในช่วงสาย กองทัพกัมพูชาได้ใช้อาวุธประเภทจรวดหลายลำกล้องแบบ บีเอ็ม-21 แกรด ยิงเข้าใส่บริเวณปราสาทตาเมือนธม ทำให้โบราณสถานได้รับความเสียหายบางส่วน

ในช่วงบ่าย กองทัพไทยได้ดำเนินการตอบโต้ โดยส่งเครื่องบินขับไล่ เอฟ-16 และยาส 39 กริพเพน เข้าโจมตีฐานยิงจรวดของกัมพูชาในบริเวณปราสาทตาควายและตาเมือนธม โดยสามารถทำลายเป้าหมายได้สำเร็จ ก่อนกลับฐานโดยปลอดภัย 

แหล่งข่าวฝ่ายไทยรายงานเพิ่มเติมว่า ปฏิบัติการตอบโต้ครั้งนี้สามารถทำลายระบบยิงจรวดหลายลำกล้องแบบพีเอชแอล-03 ของกองทัพกัมพูชาได้สำเร็จ 1 คันยังเหลืออีก 5 คันที่รอการถูกทำลาย

ในช่วงเย็น กัมพูชายิงจรวดตกใส่บ้านเรือนประชาชนในบ้านบึงมะลู อำเภอกันทรลักษ์ จังหวัดศรีสะเกษ ส่งผลให้มีผู้เสียชีวิต 1 ราย และบาดเจ็บอีก 1 ราย 

ในช่วงค่ำ มีรายงานว่าอันวาร์ อิบราฮิม นายกรัฐมนตรีมาเลเซียและประธานสมาคมประชาชาติแห่งเอเชียตะวันออกเฉียงใต้ (อาเซียน) ได้เสนอให้ทั้งสองฝ่ายเข้าร่วมหารือหยุดยิงโดยมีมาเลเซียเป็นคนกลาง ซึ่งทั้งรัฐบาลไทยและรัฐบาลกัมพูชาได้ตอบรับข้อเสนอดังกล่าว

### การหยุดยิงรอบแรก

#### การยกระดับก่อนการเจรจาหยุดยิง (28 กรกฎาคม)
เวลา 00:01 น. ฮุน มาแณต นายกรัฐมนตรีกัมพูชา ได้นำคณะผู้แทนระดับสูงของรัฐบาลกัมพูชาเดินทางเข้าร่วมการประชุมทวิภาคีกับรัฐบาลไทย ณ กรุงกัวลาลัมเปอร์ ประเทศมาเลเซีย โดยมีวัตถุประสงค์เพื่อเจรจาหาข้อยุติความขัดแย้งทางทหารระหว่างสองประเทศ ซึ่งยืดเยือต่อเนื่องมาแล้วกว่า 4 วัน การประชุมครั้งนี้นับเป็นความพยายามของทั้งสองฝ่ายในการหลีกเลี่ยงการยกระดับความตึงเครียดให้กลายเป็นความขัดแย้งเต็มรูปแบบ พร้อมทั้งเปิดทางสำหรับข้อตกลงหยุดยิง และการลดระดับการใช้กำลังบริเวณชายแดนไทย–กัมพูชา

เวลา 00:12 น. โรงพยาบาลน่านได้ออกประกาศอย่างเป็นทางการเกี่ยวกับการเปลี่ยนแปลงการให้บริการทางการแพทย์ โดยแจ้งย้ายการให้บริการจากโรงพยาบาลสนามซึ่งตั้งอยู่บริเวณกองบิน 466 ณ ท่าอากาศยานน่านนคร กลับมายังอาคารอุบัติเหตุและฉุกเฉินของโรงพยาบาลหลัก โดยมีผลตั้งแต่วันที่ 28 กรกฎาคม พ.ศ. 2568 เป็นต้นไป ทั้งนี้ คาดว่าเป็นการปรับการดำเนินงานเพื่อรองรับสถานการณ์ความไม่สงบในภาคตะวันออกเฉียงเหนือ

เวลา 03:00 น. มีรายงานการปะทะด้วยอาวุธระหว่างกำลังพลของกองทัพบกไทยและทหารกัมพูชาในพื้นที่จังหวัดสุรินทร์ ซึ่งอยู่ติดชายแดนด้านตะวันออกเฉียงเหนือของประเทศไทย รายงานเบื้องต้นระบุว่า การปะทะครั้งนี้เกิดขึ้นในบริเวณแนวป่าที่อยู่ใกล้แนวเขตแดน และมีการใช้ทั้งอาวุธเบาและอาวุธยิงสนับสนุน โดยยังไม่มีการยืนยันจำนวนผู้ได้รับบาดเจ็บหรือความเสียหายจากทั้งสองฝ่าย

เวลา 06:51 น. กองทัพภาคที่ 2 ของกองทัพบกไทยได้ออกแถลงการณ์ชี้แจงต่อภาพเหตุการณ์การระเบิดซึ่งปรากฏในอาคารร้างที่อยู่ฝั่งประเทศกัมพูชา โดยระบุว่าพื้นที่ดังกล่าวถูกใช้เป็นจุดตั้งอาวุธยิงสนับสนุนวิถีโค้ง ซึ่งถูกติดตั้งแฝงไว้ภายในพื้นที่พลเรือนและสิ่งปลูกสร้างที่มิได้เกี่ยวข้องกับภารกิจทางทหาร แถลงการณ์ระบุเพิ่มเติมว่า ในช่วงหลายวันที่ผ่านมา ฝ่ายกัมพูชาได้ใช้อาวุธประเภทดังกล่าวในการยิงโจมตีเป้าหมายในพื้นที่พลเรือนของฝ่ายไทยอย่างต่อเนื่อง อันเป็นการกระทำที่เข้าข่ายละเมิดกฎหมายมนุษยธรรมระหว่างประเทศ

เวลา 17:40 น. ภูมิธรรมและมาแณต แถลงข้อตกลงหยุดยิงโดยไม่มีเงื่อนไขเพิ่มเติม ซึ่งเป็นผลจากการเจรจากับมาเลเซียในฐานะคนกลาง โดยมีอันวาร์ อิบราฮิม นายกรัฐมนตรีมาเลเซีย เป็นผู้ดำเนินการประชุม ผู้นำทั้งสองประเทศได้แสดงออกถึงความพร้อมที่จะยุติเหตุการณ์โดยทันที และจะหยุดยิงในเวลา 00:00 น. ของวันที่ 29 กรกฎาคม โดยการประชุมหารือของผู้บัญชาการทหารจากทั้งสองฝ่ายมีกำหนดขึ้นในวันรุ่งขึ้น เวลา 07:00 น. พร้อมด้วยกลไกคณะกรรมาธิการเขตแดนร่วม (Joint Border Committee; JBC) ซึ่งจะเข้าร่วมประชุมในวันที่ 4 สิงหาคม พ.ศ. 2568

#### การละเมิดการหยุดยิงและการจับกุมเชลยศึก

##### 29 กรกฎาคม
ช่วงเวลาเช้ามืด (จนถึงประมาณ 05:30 น.) กองทัพบกไทยเปิดเผยว่า แม้ข้อตกลงหยุดยิงระหว่างรัฐบาลไทยและรัฐบาลกัมพูชาจะมีผลบังคับใช้ตั้งแต่เวลา 00:00 น. ของวันที่ 29 กรกฎาคม พ.ศ. 2568 แต่กองกำลังของฝ่ายกัมพูชายังคงดำเนินการโจมตีด้วยอาวุธเบาในพื้นที่ภูมะเขือและซำแต่ จังหวัดสุรินทร์ อย่างต่อเนื่องจนถึงช่วงเช้า การกระทำดังกล่าวถือเป็นการละเมิดข้อตกลงหยุดยิงโดยมีเจตนา และเป็นพฤติกรรมที่ไม่สอดคล้องกับพันธกรณีตามหลักการระหว่างประเทศแต่อย่างใด

เมื่อเวลา 07:59 น. พลตรี วินธัย สุวารี โฆษกกองทัพบกไทย ให้สัมภาษณ์ว่า ฝ่ายไทยได้ปฏิบัติตามข้อตกลงหยุดยิงอย่างเคร่งครัด โดยมีคำสั่งยุติการใช้กำลังทุกรูปแบบทันทีเมื่อข้อตกลงเริ่มมีผล แต่ฝ่ายกัมพูชายังคงดำเนินการทางทหารอย่างต่อเนื่อง จึงถือเป็นการบ่อนทำลายความเชื่อมั่นและความไว้วางใจระหว่างประเทศอย่างร้ายแรง

ตามกำหนดการเดิม ได้มีการวางแผนจัดการประชุมระหว่างแม่ทัพภาคที่ 1 และที่ 2 ของฝ่ายไทย กับผู้บัญชาการภูมิภาคที่ 4 และที่ 5 ของฝ่ายกัมพูชา อย่างไรก็ตาม เนื่องจากสถานการณ์ในพื้นที่ชายแดนยังคงไม่สงบ จึงได้มีการเลื่อนเวลาการประชุมเป็นเวลา 10:00 น.

ขณะเดียวกัน รายงานจากสำนักข่าว *รอยเตอส์* ระบุว่า แม้จะมีเหตุปะทะในช่วงเช้า แต่ในช่วงบ่ายสถานการณ์ตามแนวชายแดนได้กลับสู่ภาวะสงบ โดยไม่มีการขยายผลหรือยกระดับความตึงเครียดเพิ่มเติม ขณะที่การประชุมระดับแม่ทัพได้ถูกเลื่อนออกไปโดยไม่มีกำหนดแน่ชัด

ต่อมาเวลา 10:30 น. วินธัยเปิดเผยเพิ่มเติมว่า กองทัพภาคที่ 1 ซึ่งรับผิดชอบพื้นที่ชายแดนด้านตะวันออก ได้ดำเนินการประชุมหารือร่วมกับฝ่ายทหารกัมพูชาในพื้นที่ที่อยู่ภายใต้การดูแลของกองกำลังบูรพาและกองบัญชาการป้องกันชายแดนจันทบุรีและตราด (กปช.จต.) โดยการหารือดำเนินไปด้วยความเรียบร้อย

เวลา 13:40 น. ภูมิธรรมแถลงข่าวต่อสาธารณชน โดยระบุว่า รัฐบาลไทยมีความจริงใจและมุ่งมั่นอย่างยิ่งในการคลี่คลายสถานการณ์ความขัดแย้งบริเวณชายแดนไทย–กัมพูชาโดยสันติวิธี เพื่อปกป้องชีวิต ทรัพย์สิน และความมั่นคงของประชาชนไทยทุกคน การที่ทั้งสองฝ่ายสามารถบรรลุข้อตกลงหยุดยิงได้ ถือเป็นสิ่งที่สะท้อนถึงความตั้งใจในการรักษาอธิปไตยและผลประโยชน์ของประเทศชาติ อย่างไรก็ตาม การที่ฝ่ายกัมพูชายังคงดำเนินการทางทหารภายหลังข้อตกลงมีผลบังคับใช้ ถือเป็นการกระทำที่ไม่ซื่อตรง และบั่นทอนความไว้วางใจอย่างร้ายแรง รัฐบาลไทยจึงได้ยื่นหนังสือประท้วงไปยังประธานอาเซียน สหรัฐอเมริกา และจีน ซึ่งทำหน้าที่เป็นสักขีพยานในการเจรจา พร้อมทั้งได้มอบหมายให้ทุกเหล่าทัพตรึงกำลังอย่างเต็มขีดความสามารถ เพื่อปกป้องอธิปไตยของชาติและความปลอดภัยของประชาชน

ในเวลา 21:30 น. ได้มีรายงานว่า ในพื้นที่ช่องอานม้า ทหารกัมพูชาใช้อาวุธปืนเล็กยิงใส่ที่ตั้งของทหารไทย ทำให้ฝ่ายไทยต้องยิงตอบโต้ เป็นเหตุให้เกิดการปะทะยืดเยื้อเป็นเวลาราว 30 นาที ก่อนที่เสียงปืนจะสงบลง กระทั่งเวลา 22:00 น. ฝ่ายกัมพูชาได้ใช้อาวุธปืนเล็กและปืนกลยิงเข้ามาใกล้ที่ตั้งของทหารไทยในพื้นที่ภูมะเขือ ฝ่ายไทยจึงตอบโต้ตามสิทธิในการป้องกันตนเอง ส่งผลให้มีการยิงตอบโต้กันอย่างต่อเนื่องตลอดทั้งคืน

##### 30 กรกฎาคม
เมื่อเวลา 01:17 น. กระทรวงการต่างประเทศและสหปฏิบัติการนานาชาติของกัมพูชาได้ออกแถลงการณ์ตอบโต้ข้อกล่าวหาของฝ่ายไทย โดยยืนยันว่ายังมิได้มีการละเมิดข้อตกลงการหยุดยิงซึ่งทั้งสองฝ่ายได้ลงนามร่วมกัน ณ กรุงกัวลาลัมเปอร์ ประเทศมาเลเซีย

ในช่วงเวลาประมาณ 04:15–05:25 น. ฝ่ายไทยได้รับรายงานจากหน่วยปฏิบัติการภาคสนามว่า กองทัพกัมพูชายังคงดำเนินการยิงก่อกวนในบริเวณพื้นที่ภูมะเขืออย่างต่อเนื่อง ซึ่งถือเป็นการละเมิดข้อตกลงหยุดยิงโดยชัดแจ้ง กองทัพไทยจึงได้ดำเนินมาตรการตอบโต้ภายใต้หลักสิทธิตามกฎหมายระหว่างประเทศในการป้องกันตนเอง

เมื่อเวลา 08:00 น. สถานการณ์ในพื้นที่ชายแดนบริเวณดังกล่าวเริ่มกลับเข้าสู่ภาวะปกติ ไม่มีรายงานเหตุยิงหรือการปะทะเพิ่มเติม และไม่ปรากฏเหตุการณ์ความรุนแรงในลักษณะอื่นใด

ต่อมาในเวลา 09:00 น. ศูนย์เฉพาะกิจบริหารสถานการณ์บริเวณชายแดนไทย-กัมพูชา (ศบ.ทก.) ได้จัดการประชุมเร่งด่วนเพื่อกำหนดแนวทางดำเนินการตอบโต้ทางยุทธศาสตร์และการทูตต่อการกระทำของฝ่ายกัมพูชาที่ถือเป็นการละเมิดข้อตกลงหยุดยิงอย่างร้ายแรง

ในวันเดียวกันนั้น ฝ่ายกัมพูชาได้จัดประชุมร่วมกับนักการทูตและผู้ช่วยทูตทหารจาก 13 ประเทศ โดยในที่ประชุม นายทหารระดับสูงของฝ่ายกัมพูชาได้กล่าวหาฝ่ายไทยว่า ได้ดำเนินการลักพาตัวทหารกัมพูชาจำนวน 20 นาย ขณะมีพิธีจับมือหลังการประกาศหยุดยิง โดยมีรายงานว่าทหาร 1 นายหลบหนีได้ 2 นายสูญหายโดยสงสัยว่าถูกสังหาร

เวลา 09:17 น. พลเอก ณัฐพล นาคพาณิชย์ รัฐมนตรีช่วยว่าการกระทรวงกลาโหมของไทย ได้ให้สัมภาษณ์ยืนยันว่า ประเทศไทยได้เชิญผู้ช่วยทูตทหารจากหลายประเทศเข้าตรวจสอบพื้นที่ชายแดน เพื่อแสดงความโปร่งใสในการดำเนินการของฝ่ายไทย

เวลา 12:19 น. พันเอก ริชฌา สุขสุวานนท์ รองโฆษกกองทัพบกไทย ได้แถลงเตือนสื่อมวลชนทุกแขนงให้งดการเผยแพร่ข้อความภายในซึ่งหลุดรั่วจากแอปพลิเคชันสื่อสารภายในของกองทัพ

เวลา 12:34 น. พลโท บุญสิน พาดกลาง แม่ทัพภาคที่ 2 ได้อ่านคำแถลงสดุดีทหารแนวหน้า ตลอดจนกำลังพล ตำรวจตระเวนชายแดน และทหารพราน ที่ปฏิบัติภารกิจด้วยความเสียสละในการปกป้องอธิปไตยของชาติ

เวลา 13:15 น. ว่าที่เอกอัครราชทูตสหรัฐอเมริกาประจำประเทศไทย ให้สัมภาษณ์ระบุว่าความขัดแย้งบริเวณชายแดน “ไม่เป็นผลดีต่อประชาชนชาวไทยและพันธมิตรของสหรัฐอเมริกา”

เวลา 14:16 น. พลอากาศเอก พันธ์ภักดี พัฒนกุล ผู้บัญชาการทหารอากาศไทย แถลงว่าพบการบินของโดรนผิดปกติในหลายพื้นที่ใกล้เขตแดน แต่ยังไม่ปรากฏว่าเป็นอุปกรณ์ที่ติดอาวุธหรือกล้องถ่ายภาพ

ระหว่างเวลา 14:50–14:52 น. สำนักงานการบินพลเรือนแห่งประเทศไทยและกองทัพบกไทย ได้ออกประกาศห้ามบินโดรนใน 14 พื้นที่แนวชายแดน พร้อมระบุบทลงโทษตามกฎหมายความมั่นคงแห่งชาติ

เวลา 15:45 น. พลเรือตรี สุรสันต์ คงสิริ โฆษกกระทรวงกลาโหม แถลงย้ำว่า ประเทศไทยใช้ความอดทนอย่างถึงที่สุด แต่หากมีการละเมิดอธิปไตยอีกครั้ง รัฐบาลจะดำเนินการตอบโต้ตามหลักการอธิปไตยและความมั่นคงอย่างเด็ดขาด

ในช่วงเวลา 16:29–16:50 น. ตำรวจภูธรกาบเชิง รายงานว่าชายชาวจีนจำนวน 3 รายซึ่งถูกควบคุมตัวใกล้ชายแดน มีสถานะเป็นผู้สื่อข่าวจริง ขณะเดียวกัน ตำรวจไซเบอร์เตรียมดำเนินการปราบปรามการเผยแพร่ข้อมูลข่าวสารอันเป็นเท็จ (ข่าวปลอม) อย่างเข้มงวด

เวลา 16:50 น. พรรคไทยสร้างไทย ได้ออกแถลงการณ์สองภาษา (อังกฤษและจีน) โดยระบุว่า ฝ่ายกัมพูชาได้ละเมิดข้อตกลงหยุดยิง และเรียกร้องให้รัฐบาลไทยแสดงจุดยืนและชี้แจงต่อประชาคมระหว่างประเทศ

เวลา 17:04 น. สำนักงานการบินพลเรือนแห่งประเทศไทย ได้ประกาศห้ามบินโดรนทุกประเภททั่วประเทศไทย ยกเว้นหน่วยงานความมั่นคง โดยมีผลตั้งแต่วันที่ 30 กรกฎาคม ถึง 15 สิงหาคม พ.ศ. 2568

##### 31 กรกฎาคม
ในเวลา 07:00 น. ของวันที่ 31 กรกฎาคม พ.ศ. 2568 จิรายุ ห่วงทรัพย์ โฆษกประจำสำนักนายกรัฐมนตรีไทย และคณะกรรมการศูนย์เฉพาะกิจบริหารสถานการณ์ชายแดนไทย–กัมพูชา (ศบ.ทก.) เปิดเผยว่า ตั้งแต่เวลา 21:00 น. ของคืนวันพุธที่ 30 กรกฎาคม จนถึงเช้าวันที่ 31 กรกฎาคม ยังไม่มีรายงานเหตุการณ์รุนแรงใด ๆ ที่เกิดขึ้นตามแนวชายแดนไทย–กัมพูชา

อย่างไรก็ตาม เมื่อเวลา 10:00 น. ของวันเดียวกัน หน่วยข่าวกรองและกำลังลาดตระเวนของฝ่ายไทยตรวจพบการเพิ่มกำลังพลและมาตรการรักษาความมั่นคงจากฝ่ายกัมพูชาตลอดแนวชายแดน พร้อมทั้งตรวจพบการใช้โดรนไม่ทราบฝ่ายและไม่ทราบชนิด บินตรวจการณ์บริเวณที่ตั้งกำลังของฝ่ายไทยในหลายจุด

#### การปล่อยตัวเชลยศึกและมาตรการด้านมนุษยธรรม
วันที่ 1 สิงหาคม พ.ศ. 2568 ประเทศไทยได้ปล่อยตัวทหารกัมพูชาที่ถูกจับเป็นเชลยศึก 2 นาย ส่งผลให้รัฐบาลกัมพูชาเรียกร้องให้ปล่อยตัวทหารทั้งหมดที่กองกำลังไทยควบคุมตัวไว้ รายงานระบุว่าทหารที่ได้รับการปล่อยตัวนายหนึ่งได้รับบาดเจ็บแขนหัก ขณะที่อีกนายมีอาการบาดเจ็บทางจิตใจ ซึ่งรายงานว่าเป็นภาวะความผิดปกติที่เกิดหลังความเครียดที่สะเทือนใจ (PTSD) แหล่งข่าวจากไทยระบุว่า ทหารเหล่านี้ถูกส่งตัวกลับประเทศหลังจากที่ผู้เชี่ยวชาญทางการแพทย์ระบุว่าอาการของพวกเขาจะแย่ลงหากไม่ได้รับการดูแลจากครอบครัว มีรายงานว่าทหารทั้งสองนายไม่ได้แสดงอาการบาดเจ็บใด ๆ ก่อนเข้าร่วมการรบ กองทัพบกไทยระบุว่าขั้นตอนการปล่อยตัวเป็นไปตามอนุสัญญาเจนีวาฉบับที่ 3 อย่างไรก็ตาม มีรายงานว่าเชลยศึกเหล่านี้ต้องสาบานตนว่าจะ "ไม่สู้รบกับประเทศไทยอีก"

วันที่ 2 สิงหาคม พ.ศ. 2568 กองทัพบกออกคำสั่งห้ามการใช้งานโดรนทั่วประเทศเป็นการชั่วคราว หลังจากได้รับรายงานว่ามีความพยายามใช้โดรนเพื่อสอดแนมตำแหน่งทางทหาร บุคลากรของกองทัพบกได้รับอนุญาตให้ใช้ระบบต่อต้านโดรนเพื่อบังคับใช้ตามคำสั่งดังกล่าวเกิดอุบัติเหตุอาวุธระเบิด ส่งผลให้ ว่าที่เรือตรี ภัชทราวุฒิ รัตนวงษ์ เสียชีวิตในวันที่ 8 สิงหาคม

วันที่ 3 สิงหาคม พ.ศ. 2568 กระทรวงป้องกันชาติกัมพูชาออกแถลงการณ์เตือนถึงการโจมตีทางทหารที่อาจเกิดขึ้นโดยกองกำลังไทยตามแนวชายแดน หลังจากมีรายงานว่ากองทัพไทยสั่งให้พลเรือนที่เหลืออยู่ในพื้นที่ชายแดนจังหวัดสุรินทร์อพยพภายในพลบค่ำ ต่อมากองทัพบกไทยปฏิเสธว่าไม่ได้มีแผนโจมตีกัมพูชาในเร็วๆ นี้ โดยระบุว่าจะยังคงปฏิบัติตามการหยุดยิงต่อไป ขณะเดียวกันก็ยังคงเฝ้าระวัง

คืนเดียวกัน โดรนลำหนึ่งตกที่จังหวัดสุรินทร์ รายงานเบื้องต้นระบุว่ากัมพูชาได้ส่งโดรนเข้ามาในอาณาเขตของไทย สร้างความตื่นตระหนกให้กับชาวบ้านในพื้นที่ ต่อมากองทัพบกชี้แจงว่าโดรนลำดังกล่าวเป็นรุ่น CW-15 ของไทย

วันที่ 4 สิงหาคม พ.ศ. 2568 แหล่งข่าวของไทยที่ไม่ได้รับการตรวจสอบรายงานว่าศพทหารกัมพูชาตามแนวชายแดนไม่ได้รับการค้นพบอย่างถูกต้อง ทำให้เกิดความกังวลเกี่ยวกับอันตรายต่อสุขภาพที่อาจเกิดขึ้นและกลิ่นเหม็น ทางการไทยได้ประณามกัมพูชา โดยกล่าวหาว่ากัมพูชา "เพิกเฉยและไม่เคารพทหารที่เสียชีวิต"

ขณะเดียวกัน กระทรวงป้องกันชาติกัมพูชาแถลงว่า เมื่อเวลา 11.00 น. ทหารไทยพร้อมด้วยเครื่องจักรกลหนัก ได้บุกเข้าไปในพื้นที่แอนเซส (An Ses) ซึ่งอยู่ในเขตแดนของกัมพูชา และได้ก่อรั้วลวดหนามขึ้น แม้กองทัพกัมพูชาจะคัดค้านอย่างหนัก กระทรวงฯ จึงเรียกร้องให้กองทัพบกไทยยุติการกระทำดังกล่าวโดยทันที และเคารพอธิปไตยและบูรณภาพแห่งดินแดนของกัมพูชาอย่างเต็มที่

วันที่ 5 สิงหาคม พ.ศ. 2568 กองทัพบกได้เชิญผู้แทนจากคณะกรรมการกาชาดระหว่างประเทศ เข้าเยี่ยมเชลยศึกชาวกัมพูชา 18 คน ที่ถูกควบคุมตัวในประเทศไทย ตามขั้นตอนมาตรฐานของคณะกรรมการกาชาดระหว่างประเทศ กองทัพบกระบุว่าการเยี่ยมครั้งนี้ "สะท้อนให้เห็นถึงความเคารพและความมุ่งมั่นของประเทศไทยในการปฏิบัติตามหลักการมนุษยธรรมระหว่างประเทศอย่างเคร่งครัด" และเน้นย้ำถึง "ความโปร่งใสในการปฏิบัติงานและการดูแลเชลยศึกด้วยศักดิ์ศรีความเป็นมนุษย์" กองทัพบกเสริมว่าเชลยศึกชาวกัมพูชาถูกควบคุมตัวในสภาพที่ดี ได้รับการดูแลอย่างเหมาะสม และผู้แทนคณะกรรมการกาชาดระหว่างประเทศได้รับอนุญาตให้พบปะและพูดคุยกับเชลยศึกเหล่านี้ได้อย่างเสรีโดยไม่มีข้อจำกัด

#### การยกระดับและกล่าวหาอย่างต่อเนื่อง

#### การประกาศกฎอัยการศึกและการเปลี่ยนแปลงทางการเมือง

#### การประท้วงของพลเรือนและการปะทะตามแนวชายแดน

#### เหตุการณ์ในเดือนตุลาคมและปฏิบัติการกวาดล้างทุ่นระเบิด
วันที่ 10 ตุลาคม พ.ศ. 2568 มีรายงานเกี่ยวกับการเคลื่อนไหวของกองทัพไทยใกล้หมู่บ้านเปรยจัน ทำให้รัฐบาลกัมพูชาออกมาประณามการละเมิดข้อตกลงหยุดยิง รวมถึงบทบัญญัติจากการประชุมคณะกรรมการชายแดนทั่วไป (GBC) การประชุมคณะกรรมการชายแดนส่วนภูมิภาค (RBC) บันทึกความเข้าใจ พ.ศ. 2543 และกฎหมายว่าด้วยสิทธิมนุษยชนและมนุษยธรรมระหว่างประเทศ

คืนเดียวกันระหว่างเวลาประมาณ 22:44 น. จนถึง 03:53 น. ของวันที่ 11 ตุลาคม มีรายงานว่ากองกำลังไทยได้ใช้เครื่องขยายเสียงที่ส่งเสียงดังรบกวน ซึ่งรวมถึงเสียงหอนเหมือนผีและเสียงเครื่องบิน โดยมุ่งเป้าไปที่ชาวบ้านในหมู่บ้านเปรยจันและโจกเจ

วันเดียวกัน ประเทศไทยได้เริ่มปฏิบัติการกวาดล้างทุ่นระเบิดที่บ้านหนองจานและบ้านหนองหญ้าแก้ว ตามข้อตกลงระหว่างกัมพูชาและไทยว่าด้วยทุ่นระเบิดในการประชุมคณะกรรมการชายแดนทั่วไปเมื่อวันที่ 10 กันยายน ทางการไทยระบุว่ามีชาวกัมพูชา 135 ครัวเรือนอาศัยอยู่ในดินแดนไทยโดยผิดกฎหมาย และได้รับคำสั่งให้อพยพภายในวันที่ 10 ตุลาคม ผู้ประท้วงชาวกัมพูชาประมาณ 100 คนได้รวมตัวกันเพื่อต่อต้านการที่ไทยอ้างสิทธิ์ในการกวาดล้างทุ่นระเบิดและการขับไล่ชาวบ้าน

ระหว่างวันที่ 10 ถึง 14 ตุลาคม กองทัพบกไทยพบทุ่นระเบิด 9 ลูก หลากหลายประเภท รวมถึงทุ่นระเบิด PMN-2, POMZ-2 และ MN-79 หน่วยเก็บกู้วัตถุระเบิด (EOD) ประสบความสำเร็จในการสกัดทุ่นระเบิดที่ค้นพบทั้งหมด

### การหยุดยิงรอบที่สองและข้อตกลงสันติภาพ

[thumb|อันวาร์ อิบราฮิม, ดอนัลด์ ทรัมป์, อนุทิน ชาญวีรกูล และฮุน มาแณต หลังพิธีลงนาม[ปฏิญญาสันติภาพกัวลาลัมเปอร์ เมื่อวันที่ 26 ตุลาคม พ.ศ. 2025]]
ข้อตกลงหยุดยิงแบบครอบคลุม ซึ่งเรียกว่า ปฏิญญาสันติภาพกัวลาลัมเปอร์ ได้รับการลงนามเมื่อวันที่ 26 ตุลาคม พ.ศ. 2568 ณ ศูนย์การประชุมกัวลาลัมเปอร์ ในกัวลาลัมเปอร์ ประเทศมาเลเซีย ในระหว่างการประชุมสุดยอดอาเซียนครั้งที่ 47 ข้อตกลงดังกล่าวได้รับการลงนามร่วมกันโดยอนุทิน ชาญวีรกูล นายกรัฐมนตรีไทย และ ฮุน มาแณต นายกรัฐมนตรีกัมพูชา ในขณะที่พิธีลงนามมีอันวาร์ อิบราฮิม นายกรัฐมนตรีมาเลเซีย และ ดอนัลด์ ทรัมป์ ประธานาธิบดีสหรัฐอเมริการ่วมเป็นสักขีพยาน

ข้อตกลงดังกล่าวได้ระบุมาตรการต่างๆ ที่มุ่งลดความรุนแรงของความขัดแย้งบริเวณชายแดนและฟื้นฟูเสถียรภาพในภูมิภาคที่ได้รับผลกระทบ บทบัญญัติสำคัญประกอบด้วย:

# การถอนปืนใหญ่หนักและยานเกราะออกจากพื้นที่ชายแดนที่เป็นข้อพิพาท
# การจัดตั้งคณะผู้ตรวจสอบการหยุดยิงชั่วคราว ซึ่งประกอบด้วยผู้สังเกตการณ์อาเซียนและตัวแทนจากทั้งสองประเทศ
# ความร่วมมือทวิภาคีในการกำจัดทุ่นระเบิดและการกำจัดวัตถุระเบิดที่ไม่ทำงานจากเขตการสู้รบเดิม
# การเปลี่ยนเครื่องหมายพรมแดนที่หายไปหรือเป็นข้อพิพาทด้วยเครื่องหมายชั่วคราวจนกว่าจะสามารถเจรจากำหนดเขตแดนถาวรได้
# การปล่อยตัวเชลยศึกชาวกัมพูชา 18 คนที่ถูกไทยควบคุมตัวในช่วงสงคราม
# การจัดตั้งหน่วยปฏิบัติการร่วมเพื่อแก้ไขปัญหาการแพร่ขยายของศูนย์หลอกลวงข้ามพรมแดนและกิจกรรมอาชญากรรมข้ามชาติ

สีหศักดิ์ พวงเกตุแก้ว รัฐมนตรีว่าการกระทรวงการต่างประเทศของไทย กล่าวถึงข้อตกลงดังกล่าวว่าเป็น "เส้นทางสู่สันติภาพ" ขณะที่ประธานาธิบดีทรัมป์ได้เน้นย้ำบทบาทของการไกล่เกลี่ยระหว่างประเทศในการแก้ไขข้อพิพาทเรื่องดินแดนที่มีมายาวนาน ต่อมาเมื่อวันที่ 27 ตุลาคม อนุทินยืนกรานว่าการเปิดจุดผ่านแดนอีกครั้งนั้นต้องมีเงื่อนไขว่ากัมพูชาต้องดำเนินการและมุ่งมั่นที่จะปลดอาวุธบริเวณชายแดนและปราบปรามศูนย์กลางการหลอกลวง โดยเขากล่าวว่า "การกระทำทั้งหมดต้องเริ่มต้นที่กัมพูชา"

#### การระงับข้อตกลงสันติภาพ
วันที่ 10 พฤศจิกายน พ.ศ. 2568 มีทหารไทยเหยียบทุ่นระเบิดซึ่งคาดว่าเป็นของกัมพูชาที่ชายแดนจังหวัดศรีสะเกษ ทำให้ทหารไทยได้รับบาดเจ็บ 2 นาย โดย 1 นายเสียเท้าขวา และอีก 1 นายมีอาการเจ็บหน้าอก หลังจากเหตุการณ์นี้ รัฐบาลไทยจึงประกาศระงับข้อตกลงสันติภาพที่ทำกับกัมพูชา

หลังเกิดเหตุการณ์ดังกล่าว พลโทหญิง มาลี โสเจียตา โฆษกกระทรวงป้องกันชาติกัมพูชาแถลงแสดงความเสียใจ แต่ยังคงระบุว่าการระเบิดดังกล่าวเกิดจากทุ่นระเบิดเก่าที่หลงเหลือจากความขัดแย้งในอดีต โสเจียตาปฏิเสธข้อกล่าวหาของไทยที่ว่ากัมพูชาวางทุ่นระเบิดใหม่ โดยยืนยันว่าได้ปฏิบัติตามอนุสัญญาออตตาวา กระทรวงยังเรียกร้องให้กองทัพไทยหลีกเลี่ยงการลาดตระเวนในพื้นที่ที่ทราบว่ามีทุ่นระเบิดซุกซ่อน เพื่อป้องกันอุบัติเหตุที่อาจเกิดขึ้นอีก และยืนยันความมุ่งมั่นของกัมพูชาในการสร้างสันติภาพและความร่วมมือในระดับทวิภาคี

วันที่ 12 พฤศจิกายน พ.ศ. 2568 เวลาประมาณ 16:00 น. กองทัพบกไทยรายงานว่า ได้ยินเสียงปืนดังขึ้นจากชายแดนฝั่งกัมพูชา ประมาณ 10 นาที บริเวณหนองหญ้าแก้ว จังหวัดศรีสะเกษ เจ้าหน้าที่ท้องถิ่นของกัมพูชาและกระทรวงกลาโหมกัมพูชากล่าวหากองทัพบกไทยว่าทำร้ายพลเรือนชาวกัมพูชา 5 รายในหมู่บ้านเปรยจัน ตำบลโอเบยชอน อำเภอโอชรอ จังหวัดบันทายมีชัย ส่งผลให้พลเรือนเสียชีวิต 1 คน และได้รับบาดเจ็บอีกหลายคน เหตุการณ์นี้เกิดขึ้นสองวันหลังจากที่ไทยระงับข้อตกลงสันติภาพหลังเหตุทหารเหยียบทุ่นระเบิดที่จังหวัดศรีสะเกษ ทางการกัมพูชาระบุว่ากำลังมีการสอบสวนและเรียกร้องให้ทุกฝ่ายอยู่ในความสงบ พร้อมทั้งเรียกร้องให้ทั้งสองฝ่ายหลีกเลี่ยงการลุกลามบานปลายต่อไป

### เหตุปะทะรอบที่สอง
#### 6 ธันวาคม พ.ศ. 2568
สีหศักดิ์ พวงเกตุแก้ว รัฐมนตรีว่าการกระทรวงการต่างประเทศของไทย เรียกร้องให้สหประชาชาติจัดตั้งคณะทำงานอิสระเพื่อตรวจสอบข้อเท็จจริงเกี่ยวกับการวางทุ่นระเบิดของกัมพูชาในการประชุมรัฐภาคีอนุสัญญาห้ามทุ่นระเบิดต่อต้านบุคคล ครั้งที่ 22 ณ กรุงเจนีวา โดยกล่าวว่า "หากรัฐภาคีสามารถวางทุ่นระเบิดใหม่ได้และปฏิเสธโดยไม่มีผลใด ๆ แล้วจะเกิดอะไรขึ้นหลังจากเกิดเหตุการณ์สูญเสียครั้งถัดไป" และคณะทำงานตรวจสอบข้อเท็จจริงอิสระคือ "แนวทางที่ยุติธรรม มีประสิทธิภาพ และโปร่งใสที่สุด"

#### 7 ธันวาคม พ.ศ. 2568
กองทัพภาคที่ 2 ของกองทัพไทย ประกาศอพยพประชาชนออกจาก 4 จังหวัดภาคตะวันออกเฉียงเหนือที่ติดชายแดนไทย–กัมพูชา เนื่องจากการปะทะกันนาน 35 นาทีในจังหวัดศรีสะเกษ ซึ่งทำให้ทหารไทยได้รับบาดเจ็บ 2 นาย "คำสั่งอพยพที่ออกเมื่อบ่ายวันอาทิตย์ ครอบคลุมพื้นที่ตามแนวชายแดนในจังหวัดบุรีรัมย์ สุรินทร์ ศรีสะเกษ และอุบลราชธานี เจ้าหน้าที่อ้างถึง 'ความไม่แน่นอนในปัจจุบันและความเป็นไปได้ที่การปะทะอาจทวีความรุนแรงขึ้น' จึงขอให้ประชาชนอพยพไปยังศูนย์พักพิงที่กำหนด"

พลเรือนไทยเสียชีวิตสองราย นางสมจิตร สุกรี อายุ 48 ปี และ นายประหยัด ปาลี อายุ 55 ปี

#### 8 ธันวาคม พ.ศ. 2568
กองทัพภาคที่ 2 ของกองทัพไทย ประกาศว่า กองทัพอากาศได้เปิดฉากโจมตีทางอากาศตามแนวชายแดนที่ติดกับกัมพูชา หลังจากเกิดการปะทะกันที่ทำให้ทหารไทยเสียชีวิต 1 นาย ได้แก่ จ.ส.อ. ศตวรรษ สุจริต กองทัพบกไทยยังอ้างว่ากองทัพบกกัมพูชาได้ยิงจรวดบีเอ็ม-21 แกรด ใส่พลเรือนไทยด้วยโดยมี พระมรณภาพหนึ่งรูปได้แก่ พระศักดา ฉิมมาลา อายุ 82 ปี 

เวลาประมาณ 5:04 น. มีรายงานว่ากองกำลังของไทยได้เปิดฉากยิงใส่ที่มั่นของกัมพูชาในจังหวัดพระวิหาร ซึ่งรวมถึงพื้นที่แอนเซส ปราสาทตาเมือนธม และเขต 5 มกรา ทางการกัมพูชาระบุว่ากองกำลังไทยไม่ได้ยิงตอบโต้และไม่ได้นำอาวุธหนักเข้ามาใช้ โดยปฏิเสธข้อกล่าวหาของไทยที่ว่ากัมพูชาเป็นผู้ยั่วยุให้เกิดการโจมตี นอกจากนี้ ไทยยังส่งเครื่องบินขับไล่ F-16 ไฟทิงฟอลคอน โจมตีฐานปืนใหญ่ของกัมพูชา การปะทะกันดังกล่าวกระตุ้นให้เกิดการอพยพประชาชนในจังหวัดพระวิหารและจังหวัดอุดรมีชัย ส่งผลให้มีพลเรือนได้รับบาดเจ็บหลายราย บ้านเรือนได้รับความเสียหายหลายหลัง และนำไปสู่การปิดโรงเรียนและโรงพยาบาลชั่วคราวทั้งสองฝั่งชายแดนเพื่อปกป้องพลเรือน

เวลา 12:20 น. อนุทิน ชาญวีรกูล นายกรัฐมนตรีและรัฐมนตรีว่าการกระทรวงมหาดไทยของไทย แถลงผ่านโทรทัศน์รวมการเฉพาะกิจแห่งประเทศไทยพร้อมกับผู้บัญชาการทหารและตำรวจทุกเหล่าทัพ โดยประกาศมติให้รัฐบาลไทยดำเนินการตามมติสภาความมั่นคงแห่งชาติ คือ ให้มีปฏิบัติการทางทหารในทุกกรณี ตามเงื่อนไขของสถานการณ์ที่เกิดขึ้น และในเรื่องอื่น ๆ ที่มีความจำเป็น พร้อมทั้งขอให้ประชาชนติดตามข่าวสารจากช่องทางอย่างเป็นทางการของรัฐบาล โดยมีกระทรวงกลาโหมและกระทรวงการต่างประเทศเป็นผู้สื่อสารข้อมูลหลัก ต่อมาอนุทินได้ประกาศเพิ่มว่ารัฐบาลไทยจะไม่เจรจากับรัฐบาลกัมพูชาอีก และจะใช้วิธีตอบโต้ เพื่อไม่ให้กัมพูชารุกรานอธิปไตยของไทย และหากต้องการหยุดการปะทะ กัมพูชาจะต้องทำตามที่ประเทศไทยกำหนด

เวลา 14:30 น. ไทยกำหนดเส้นตายให้หยุดยิงภายในเวลา 18:00 น. มิฉะนั้น ไทยจะใช้กำลังทหารเต็มที่

#### 9 ธันวาคม พ.ศ. 2568
04.50 ของวันที่ 9 ธันวาคม ทหารกัมพูชาเปิดฉากโจมตีฝ่ายเราอย่างต่อเนื่องจรวดหลายลำกล้อง BM-21 พร้อมใช้โดรนทิ้งระเบิด
โดรนพลีชีพใส่ฐานและที่มั่นของฝ่ายเราในหลายแนวรบตั่งแต่ช่องบก ปราสาทตาควาย ปราสาทคนา อย่างหนาแน่น โดยเฉพาะพื้นที่ภูมะเขือ ปราสาทตาเมือนธมฝ่ายกัมพูชามีความพยายามอย่างหนักเพื่อจะทำการยึดคืน นอกจากนั้นยังมีกระสุน BM-21 มาตกในพื้นที่บ้านเรือนประชาชน 

กองทัพบกแถลง ทหารไทยเสียชีวิตในวันที่ 9 ธันวาคม จำนวน 4 รายได้แก่ พลทหาร เทิดศักดิ์ ศรีลาชัย จ.ส.ท. จิระวัฒน์ มุ่งกลาง ส.อ. ชวกร เดชขุนทด พลทหาร วายุ ขวัญเสือ

#### 10 ธันวาคม พ.ศ. 2568
กองทัพบกไทยขยายพื้นที่ผลกระทบจากสงครามเป็น 7 จังหวัดพื้นที่ได้รับผลกระทบจากสงครามได้แก่ อุบลราชธานี สุรินทร์ บุรีรัมย์ ศรีสะเกษ สระแก้ว จันทบุรี และ ตราด กองกำลังบูรพาอาศัยอำนาจตามกฎอัยการศึกห้ามประชาชนออกนอกเคหสถานหลัง 19.00 นาฬิกา ถึง 05.00 นาฬิกาในพื้นที่ อำเภอตาพระยา อำเภอโคกสูง อำเภออรัญประเทศ และ อำเภอคลองหาด ลงวันที่ 10 ธันวาคม 2568 จนกว่าประกาศจะเปลี่ยนแปลง

กองทัพบกแถลงว่ามีทหารเสียชีวิตในวันที่ 10 ธันวาคม จำนวน 4 ราย พลทหาร ธนกร สิงหาชาติ พลทหาร ชาญชัย ผดุงโชค พลทหาร ธนรัตน์ จันทร์ประทัด และ จ.ส.อ. อนันดา อุดร

#### 11 ธันวาคม พ.ศ. 2568
นายสุเมธ ตะเพียนทอง นายอำเภอบ่อไร่แจ้งว่าด้วยจะมีประกาศห้ามออกนอกเคหสถานในเวลาที่กำหนด ในพื้นที่อำเภอบ่อไร่ จึงขอแจ้งเตือนพี่น้องประชาชน เตรียมอาหาร สิ่งของเครื่องใช้จำเป็นให้พร้อมตั้งแต่บัดนี้จ.ส.อ. วุธจักร โททอง นายทหารสนับสนุนการป้องกันชายแดนไทย-กัมพูชาในพื้นที่ จังหวัดสระแก้ว เสียชีวิตจากภาวะพิษเหตุติดเชื้อ

#### 12 ธันวาคม พ.ศ. 2568
เกิดการยุบสภาผู้แทนราษฎรไทย ต่อมา ทหารไทยเสียชีวิตเพิ่ม ได้แก่ สิบเอก พชร แย้มแตงอ่อน จากการถูกระเบิดของฝ่ายกัมพูชาเข้าที่ศีรษะ ทึ่ ช่องอานม้า เนิน 677 อำเภอน้ำยืน จังหวัดอุบลราชธานี จากการถูกระเบิดของฝ่ายกัมพูชาเข้าที่ศีรษะ

#### 13 ธันวาคม พ.ศ. 2568
กองทัพบกแถลงว่ามีทหารในสังกัดกองทัพบกเสียชีวิต 4 รายจากกาคปะทะที่ช่องอานม้า อำเภอน้ำยืน ได้แก่ จ.ส.อ.ดำรงเกียรติ แก้วกระจ่าง, พลทหารมุสตากีม เจ๊ะมะ จ.ส.อ.ทวีรัตน์ รัตนบุรี และพลทหารกฤตฏิกร สร้อยระย้า นับรวมตั้งแต่เดือนกรกฎาคม ทหารเสียชีวิตรวม 32 ราย นายอนุรัตน์ ธรรมประจำจิต ผู้ว่าราชการจังหวัดศรีสะเกษ มีคำสั่งห้ามประชาชนกลับบ้านอย่างเด็ดขาด

#### 14 ธันวาคม พ.ศ. 2568
กองทัพเรือภาคที่ 1 มีคำสั่งงดออกเรือประมง บริเวณ เกาะกูด เกาะช้าง เกาะยอ เกาะไม้ซี้ อำเภอคลองใหญ่  กองบัญชาการป้องกันชายแดนจันทบุรีและตราด มีคำสั่ง ห้ามบุคคลออกนอกเคหสถาน  ในช่วงเวลา 19.00 น. ถึง 05.00 น. ในพื้นที่จังหวัดตราด อำเภอคลองใหญ่ อำเภอบ่อไร่ อำเภอแหลมงอบ อำเภอเขาสมิง และอำเภอเมืองตราด ทหารไทยเสียชีวิตจากการปะทะเพิ่มหนึ่งราย ได้แก่ จ.ส.อ.อภิสิทธิ์ บุนนาค ถูกสะเก็ดระเบิดจากการโจมตีด้วยจรวดหลายลำกล้อง BM-21 อย่างรุนแรง ขณะปฏิบัติหน้าที่ภายในบังเกอร์ พื้นที่ภูมะเขือ อำเภอกันทรลักษ์ จังหวัดศรีสะเกษ กองบังคับการหน่วยเฉพาะกิจนาวิกโยธินตราดกองทัพภาคที่ 2 ห้ามส่งออกน้ำมันเชื้อเพลิงทุกชนิดและยุทธภัณฑ์ ทั้งตำบลช่องเม็ก อำเภอสิรินธร โดยเฉพาะที่ จุดผ่านแดนถาวรช่องเม็ก

#### 15 ธันวาคม พ.ศ. 2568
การปะทะที่ ช่องกร่าง อำเภอพนมดงรัก จังหวัดสุรินทร์ มีทหารไทยเสียชีวิตเพิ่มหนึ่งรายได้แก่ จ.ส.อ.กฤษฎา หาญสุโพธิ์  ผู้อำนวยการศูนย์บัญชาการเหตุการณ์อำเภอขุนหาญ ได้สั่งให้ประชาชนอพยพทันทีในพื้นที่ 4 ตำบล ได้แก่ตำบลบักดอง ตำบลพราน ตำบลห้วยจันทร์ ตำบลกันทรอม  การไม่ปฎิบัติตามคำสั่งมีโทษตามกฎหมาย

#### 16 ธันวาคม พ.ศ. 2568
จ.ส.อ.สำเริง คลังประโคน และ พลทหาร ภานุพัฒน์ เสาร์สา กำลังพลจากกองพันทหารราบที่ 3 กรมทหารราบที่ 23 เสียชีวิตขณะปฏิบัติหน้าที่

#### 17 ธันวาคม พ.ศ. 2568
จ.ส.อ.พรศักดิ์ เอี่ยมสะอาด สังกัด กองพันทหารราบที่ 1 กรมทหารราบที่ 2 รักษาพระองค์ เสียชีวิตในสมรภูมิ บ้านหนองจาน และ พลทหาร วสันต์ ขานหัวโทน สังกัด กองพันทหารราบที่ 3 กรมทหารราบที่ 13 เสียชีวิตในสมรภูมิ ซำแต

#### 18 ธันวาคม พ.ศ. 2568

#### 19 ธันวาคม พ.ศ. 2568

#### 20 ธันวาคม พ.ศ. 2568
กองทัพภาคที่2เผยว่ากองกำลังทหารไทยสามารถยึดเนิน 350 ได้ และนำร่าง จ.ส.อ.สำเริง คลังประโคน และพลทหารภานุพัฒน์ เสาร์สา ที่เสียชีวิตออกจากพื้นที่การรบมาได้สำเร็จ ในเวลา 12.00 น. หลังจากติดค้างอยู่ในพื้นที่เป็นเวลา5วัน https://www.thairath.co.th/news/local/northeast/2903171

#### 21 ธันวาคม พ.ศ. 2568
เวลา 14.00 น. กัมพูชาได้ระดมยิง จรวดBM21 ใส่พื้นที่พลเรือนในอำเภออรัญประเทศ ทำให้กองทัพภาค1 ได้ขอความร่วมมือประชาชนใน4อำเภอ ได้แก่ อำเภอตาพระยา อำเภอโคกสูง อำเภออรัญประเทศ และ อำเภอคลองหาด งดเข้าพื้นที่และให้อพยพไปยังศูนย์พักพิงเป็นการด่วน https://www.matichon.co.th/region/news_5515553

#### 22 ธันวาคม พ.ศ. 2568
สิบเอก กัปนาท ทองแสง เสียชีวิตในสมรภูมิตาพระยา จังหวัดสระแก้ว

#### 23 ธันวาคม พ.ศ. 2568
ทหารกัมพูชา ยิงลูกระเบิด ปืนเล็กยาว ปืนไร้แสงสะท้อนถอยหลัง และปืนใหญ่ ในพื้นที่ อำเภอกันทรลักษ์ และ อำเภอพนมดงรัก

#### 24 ธันวาคม พ.ศ. 2568
ทหารกัมพูชา ยิงลูกระเบิด ปืนใหญ่ และโดรนพลีชีพ ในพื้นที่ อำเภอกันทรลักษ์ และ อำเภอพนมดงรัก

#### 25 ธันวาคม พ.ศ. 2568
ทหารบกกัมพูชา ยิงปืนเข้ามาใน อำเภอตาพระยา และ อำเภอโคกสูง จังหวัดสระแก้ว กระสุนปืนส่วนหนึ่งโดนบ้านในพื้นที่ หมู่ที่ 10 บ้านคลองแผง ตำบลทัพเสด็จ อำเภอตาพระยา ได้รับความเสียหาย

#### 26 ธันวาคม พ.ศ. 2568
มีกาคปะทะเพิ่มเป็นสองจังหวัด โดยทหารบกกัมพูชาได้ยิงปืนใหญ่และเครื่องยิงลูกระเบิด มายังพื้นที่บ้านหนองจาน อำเภอโคกสูง จังหวัดสระแก้ว และ อำเภอกันทรลักษ์ และ อำเภอพนมดงรัก จังหวัดศรีสะเกษ

#### 27 ธันวาคม พ.ศ. 2568
จ.ส.อ.พีระยุทธ น้าวิลัยเจริญ เสียชีวิตจากการปะทะที่อำเภออรัญประเทศ จังหวัดสระแก้ว ด้านทหารกัมพูชายิงระเบิด ตกลงที่ วัดป่าลานพยอมธรรมสถานมีชุดรักษาความปลอดภัยหมู่บ้านบาดเจ็บสาหัสหนึ่งรายและเสียชีวิตลงในวันที่ 29 ธันวาคม พ.ศ. 2568

#### 29 ธันวาคม พ.ศ. 2568
นาย สมัย จันตียืน ชุดรักษาความปลอดภัยหมู่บ้านเสียชีวิตลง นับเป็นพลเรือนรายที่ 46 ที่เสียชีวิตของประเทศไทย
#### 6 มกราคม พ.ศ. 2569
ทหารกัมพูชายิงระเบิดเข้ามาที่ ตำบลโดมประดิษฐ์ อำเภอน้ำยืน จังหวัดอุบลราชธานี ส่งผลให้ จ่าสิบเอก ปรัชญา พิลาชัย ได้รับบาดเจ็บ

#### 5 กุมภาพันธ์ พ.ศ. 2569
ทหารบกกัมพูชาได้ยิงระเบิด เข้ามายังพื้นที่ พลาญหินแปดก้อน อำเภอกันทรลักษ์ จังหวัดศรีสะเกษ

## ทำเนียบกำลังรบ

## วิกฤตการณ์ทางมนุษยธรรม
ตามรายงานจากหลายสำนักข่าวนานาชาติ ระบุว่าความขัดแย้งบริเวณชายแดนไทย–กัมพูชา ที่ทวีความรุนแรงขึ้นในช่วงปลายเดือนกรกฎาคม พ.ศ. 2568 ได้ส่งผลกระทบร้ายแรงต่อพลเรือนในพื้นที่อย่างกว้างขวาง โดยเฉพาะบริเวณแนวชายแดนของประเทศไทยที่มีประชาชนอาศัยอยู่หนาแน่น ทั้งในจังหวัดสุรินทร์ จังหวัดศรีสะเกษ จังหวัดบุรีรัมย์ และจังหวัดอุบลราชธานี รายงานระบุว่ามีประชาชนชาวไทยประมาณ 40,000 คน จากทั้งหมด 86 หมู่บ้าน ซึ่งตั้งอยู่ในเขตที่ได้รับผลกระทบโดยตรง จำเป็นต้องอพยพออกจากพื้นที่อย่างเร่งด่วน ท่ามกลางความตึงเครียดทางทหารและการสู้รบระหว่างกำลังพลของทั้งสองฝ่าย

หน่วยงานความมั่นคงไทยและฝ่ายปกครองท้องถิ่นได้จัดตั้งศูนย์อพยพชั่วคราวในพื้นที่ห่างจากแนวชายแดน เพื่อรองรับประชาชนที่ได้รับผลกระทบ รวมถึงการจัดส่งเวชภัณฑ์ อาหาร น้ำดื่ม และสิ่งของจำเป็น โดยความช่วยเหลือจากทั้งภาครัฐและภาคประชาสังคม นอกจากนี้ยังมีรายงานว่ามีความตื่นตระหนกในหลายชุมชนที่ตั้งอยู่ห่างจากแนวชายแดนออกไป เนื่องจากโครงสร้างพื้นฐานที่เกี่ยวข้องกับพลเรือน เช่น โรงพยาบาล สถานีบริการน้ำมันเชื้อเพลิง และเส้นทางคมนาคมบางส่วน ได้รับความเสียหายจากการยิงปืนใหญ่หรือการโจมตีทางอากาศ ซึ่งไม่สามารถยืนยันได้แน่ชัดว่าเป็นฝีมือของฝ่ายใด

ในขณะเดียวกัน ทางการของประเทศกัมพูชา โดยเฉพาะในจังหวัดอุดรมีชัย ซึ่งเป็นจังหวัดที่ตั้งอยู่ติดชายแดนไทยฝั่งตะวันตกเฉียงเหนือ ได้ประกาศแผนอพยพประชาชนออกจากเขตเสี่ยงภัยเช่นกัน โดยในเย็นวันที่ 24 กรกฎาคม พ.ศ. 2568 เจ้าหน้าที่ของฝ่ายปกครองกัมพูชารายงานว่ามีประชาชนกว่า 5,000 คน ต้องอพยพออกจากพื้นที่เพื่อลี้ภัยไปยังจุดพักพิงที่ปลอดภัย โดยได้รับการสนับสนุนจากองค์การบริหารส่วนท้องถิ่นและเจ้าหน้าที่กองทัพกัมพูชาในการดูแลและจัดหาทรัพยากรเบื้องต้นให้แก่ผู้ลี้ภัยเหล่านี้

## ปฏิกิริยา
### คู่ขัดแย้ง
* : พลเอก เตีย เซ็ยฮา รัฐมนตรีว่าการกระทรวงป้องกันชาติออกแถลงการณ์ประณามเหตุการณ์ดังกล่าว โดยระบุว่าเป็นการ "รุกรานทางทหารอย่างโหดร้ายและผิดกฎหมาย" โดยฝ่ายไทย ฮุน เซน อดีตนายกรัฐมนตรีและประธานพฤฒสภากัมพูชา เตือนประเทศไทยอย่าบุกเข้ามายังกัมพูชา พร้อมระบุว่ากัมพูชาเตรียมพร้อมที่จะสู้รบ และจะตอบโต้ประเทศไทยทันทีหากถูกโจมตี
* : แพทองธาร ชินวัตร อดีตรัฐมนตรีว่าการกระทรวงวัฒนธรรม และอดีตนายกรัฐมนตรีไทยที่ถูกพ้นจากตำแหน่ง ซึ่งในขณะนั้นอยู่ระหว่างการหยุดปฏิบัติหน้าที่ตามคำสั่งของศาลรัฐธรรมนูญ ได้ออกแถลงการณ์ประณามการโจมตีของกัมพูชา โดยระบุว่าเป็น "การกระทำที่มุ่งเป้าต่อพลเรือนไทยอย่างไม่เลือกหน้า" และ "เป็นการละเมิดอธิปไตยของชาติไทยอย่างร้ายแรง" พร้อมทั้งเรียกร้องให้กัมพูชาระงับการใช้กำลังและเคารพหลักกฎหมายระหว่างประเทศอย่างเคร่งครัด

### พระราชวงศ์ไทย
* พระบาทสมเด็จพระวชิรเกล้าเจ้าอยู่หัว และสมเด็จพระนางเจ้าสุทิดา พัชรสุธาพิมลลักษณ พระบรมราชินี ได้ทรงพระกรุณาโปรดเกล้าฯ พระราชทานพระราชกำลังใจแก่กำลังพลผู้ได้รับบาดเจ็บ และทรงรับเป็นคนไข้ในพระบรมราชานุเคราะห์ รวมทั้งทรงรับผู้เสียชีวิตในเหตุการณ์เป็นศพในพระบรมราชานุเคราะห์ ทั้งนี้ พระองค์มีพระบรมราชโองการโปรดเกล้าฯ ให้ยกเลิกการจัดพระราชพิธีเฉลิมพระชนมพรรษาภายในพระที่นั่งอมรินทรวินิจฉัย พระบรมมหาราชวัง ระหว่างวันที่ 28–29 กรกฎาคม พ.ศ. 2568 ทั้งหมด
* ทูลกระหม่อมหญิงอุบลรัตนราชกัญญา สิริวัฒนาพรรณวดี ทรงโพสต์ข้อความผ่านอินสตาแกรมส่วนพระองค์ แสดงความเสียพระทัยต่อครอบครัวผู้เสียชีวิต รวมถึงประทานกำลังใจแก่กำลังพลและประชาชนผู้ได้รับผลกระทบจากเหตุการณ์ พร้อมติดแฮชแท็ก #supportThailand
* พระเจ้าวรวงศ์เธอ พระองค์เจ้าสิริภาจุฑาภรณ์ ทรงมีพระดำริประทานพระราชกำลังใจแก่กำลังพล และได้ทรงอุทิศพระกุศลถวายแด่ทหารและประชาชนผู้บริสุทธิ์ที่เสียชีวิตจากเหตุการณ์ดังกล่าว

### นานาชาติ
* : โช ฮย็อน รัฐมนตรีว่าการกระทรวงการต่างประเทศเกาหลีใต้แถลงว่า "รัฐบาลสาธารณรัฐเกาหลีมีความวิตกกังวลอย่างยิ่งต่อเหตุปะทะทางทหารที่เพิ่งเกิดขึ้นระหว่างประเทศไทยและกัมพูชา และขอเรียกร้องให้ทั้งสองฝ่ายลดระดับความตึงเครียด พร้อมแสวงหาทางออกอย่างสันติผ่านการเจรจา"
* : หวัง อี้ รัฐมนตรีว่าการกระทรวงการต่างประเทศจีน แสดงความ "วิตกกังวลอย่างยิ่ง" ต่อสถานการณ์ที่เกิดขึ้น และเรียกร้องให้ทั้งสองฝ่ายแก้ไขข้อพิพาทผ่านการเจรจาทางการทูต
* : ทาเคชิ อิวายะ รัฐมนตรีว่าการกระทรวงการต่างประเทศญี่ปุ่นแสดงความวิตกกังวลอย่างลึกซึ้งต่อเหตุปะทะทางทหารระหว่างไทยและกัมพูชาเมื่อวันที่ 24 กรกฎาคม และขอเรียกร้องให้ทั้งสองฝ่ายยึดมั่นในหลักการสันติวิธี
* : แอมานุแอล มาครง ประธานาธิบดีฝรั่งเศส แสดงความวิตกกังวลต่อการสู้รบที่เกิดขึ้น และเรียกร้องให้มีการยุติความรุนแรงโดยทันที พร้อมสนับสนุนการแก้ไขข้อพิพาทตามหลักกฎหมายระหว่างประเทศ
* : เอ็นริเก มานาโล รัฐมนตรีว่าการกระทรวงการต่างประเทศฟิลิปปินส์เรียกร้องให้ไทยและกัมพูชายุติความขัดแย้งโดยสันติวิธี สอดคล้องกับหลักกฎหมายระหว่างประเทศ พร้อมเน้นย้ำถึงความสำคัญของการคุ้มครองพลเรือน
* : อันวาร์ อิบราฮิม นายกรัฐมนตรีมาเลเซียและประธานอาเซียน แสดงความวิตกกังวลอย่างยิ่ง พร้อมเปิดเผยว่าได้มีการส่งสารถึงผู้นำของทั้งสองประเทศ และหวังว่าจะสามารถเปิดการหารือโดยเร็ว เพื่อสนับสนุนการยุติความรุนแรงและหวนคืนสู่โต๊ะเจรจา
* : มาเรีย ซาคาโรวา โฆษกกระทรวงการต่างประเทศรัสเซีย แสดงความกังวลต่อการยกระดับของสถานการณ์ และเรียกร้องให้ทุกฝ่ายแสดงความอดกลั้น และเข้าสู่กระบวนการเจรจาเพื่อคลี่คลายความขัดแย้งด้วยสันติวิธี
* : รัฐบาลลาวในฐานะประเทศเพื่อนบ้านที่มีความสัมพันธ์แน่นแฟ้นกับทั้งไทยและกัมพูชา แสดงความวิตกกังวลอย่างยิ่ง และเรียกร้องให้ทั้งสองฝ่ายหลีกเลี่ยงการใช้กำลัง พร้อมหันมาใช้สันติวิธีในการคลี่คลายสถานการณ์
* : บุ่ย แถ่ง เซิน รัฐมนตรีว่าการกระทรวงการต่างประเทศเวียดนามแถลงว่า รัฐบาลเวียดนามมีความกังวลต่อสถานการณ์ที่ชายแดน และเรียกร้องให้ทั้งสองประเทศแสดงความอดกลั้นอย่างถึงที่สุด หลีกเลี่ยงการใช้ความรุนแรง และร่วมกันคลี่คลายข้อพิพาทตามหลักกฎหมายระหว่างประเทศและจิตวิญญาณแห่งความร่วมมือในอาเซียน
* : รัฐบาลศรีลังกาเรียกร้องให้กัมพูชาและไทยเข้าสู่กระบวนการเจรจาทางการทูตโดยเร็ว โดยมีเป้าหมายเพื่อคลี่คลายสถานการณ์ด้วยสันติวิธี
* : โฆษกกระทรวงการต่างประเทศสิงคโปร์แถลงว่า สิงคโปร์มีความวิตกกังวลอย่างยิ่งต่อเหตุปะทะ และเรียกร้องให้ทั้งสองประเทศแสดงความอดกลั้น ยุติความเป็นปรปักษ์ และใช้กลไกทางการทูตเพื่อบรรเทาความตึงเครียด พร้อมย้ำถึงความจำเป็นในการคุ้มครองความปลอดภัยของพลเรือนทุกคน
* : มาร์โก รูบิโอ รัฐมนตรีว่าการกระทรวงการต่างประเทศสหรัฐอเมริกาแสดงความ "วิตกกังวลอย่างยิ่ง" ต่อสถานการณ์ความรุนแรงที่เพิ่มขึ้นบริเวณชายแดน และขอเรียกร้องให้ทุกฝ่ายหลีกเลี่ยงการดำเนินการที่อาจนำไปสู่ความสูญเสียเพิ่มเติม
* : รัฐบาลอินเดียได้ออกคำแนะนำประชาชนของตนให้ระมัดระวังการเดินทางไปยังประเทศไทยและกัมพูชา อันเนื่องมาจากสถานการณ์ความไม่สงบตามแนวชายแดน
* : กระทรวงการต่างประเทศอินโดนีเซียออกแถลงการณ์แสดงความเชื่อมั่นว่าไทยและกัมพูชาจะสามารถกลับเข้าสู่กระบวนการสันติวิธีในการแก้ไขข้อขัดแย้ง และเน้นย้ำว่าอินโดนีเซียไม่มีความประสงค์จะเข้าแทรกแซง แต่ให้ความสำคัญกับความปลอดภัยของพลเมืองอินโดนีเซียที่ได้รับผลกระทบจากสถานการณ์ดังกล่าว
* : เพนนี หวอง รัฐมนตรีว่าการกระทรวงการต่างประเทศออสเตรเลีย แถลงว่า ออสเตรเลียมีความวิตกกังวลอย่างยิ่งต่อสถานการณ์ที่เกิดขึ้น และขอเรียกร้องให้ทุกฝ่ายลดระดับความตึงเครียด พร้อมหันมาเจรจาเพื่อหาทางออกอย่างสันติ

### องค์การเหนือรัฐ
* : สหภาพยุโรปออกแถลงการณ์แสดงความกังวลอย่างยิ่งต่อความรุนแรงที่เกิดขึ้น และเรียกร้องให้ทั้งสองฝ่ายลดความตึงเครียดโดยทันที และร่วมกันคลี่คลายข้อพิพาทด้วยสันติวิธี

### องค์การระหว่างประเทศ
* : สำนักโฆษกของเลขาธิการสหประชาชาติออกแถลงการณ์ว่า อังตอนียู กูแตรึช เลขาธิการสหประชาชาติได้ติดตามรายงานเกี่ยวกับเหตุปะทะด้วยอาวุธระหว่างกัมพูชาและไทยด้วยความวิตกกังวลอย่างยิ่ง และได้เรียกร้องให้ทั้งสองฝ่ายแสดงความอดกลั้นอย่างถึงที่สุด พร้อมทั้งเน้นย้ำถึงความจำเป็นในการคลี่คลายข้อพิพาทผ่านกระบวนการเจรจาอย่างสันติ ภายใต้จิตวิญญาณแห่งความเป็นมิตรระหว่างประเทศเพื่อนบ้าน โดยยึดมั่นในเป้าหมายร่วมกันในการแสวงหาทางออกของข้อขัดแย้งอย่างยั่งยืน

## ดูเพิ่ม

* ที-84
* วีที-4
* เอ็ม48 แพตตัน
* เอฟวี101 สกอร์เปียน
* เอ็ม1126 สไตรเกอร์
* บีทีอาร์-3อี1
* แอตโมส 2000
* เอ็ม198 ฮาวอิตเซอร์
* เอฟ-16 ไฟทิงฟอลคอน
* ที-50 โกลเดนอีเกิล
* ยาส 39
* ซาบ 340 AEW&C
* บีชคราฟท์ เอที-6 วูล์ฟเวอรีน
* ดีทีไอ-1 และ ดีทีไอ-1จี

* ที-54/55
* บีเอ็ม-21 แกรด
* อาร์เอ็ม-70
* ไทป์ 90บี
* พีเอชแอล-03
* พีเอ็มเอ็น-2
* แกม-102
* พีเอฟ-89

## หมายเหตุ

## อ้างอิง

หมวดหมู่:กรณีพิพาทชายแดนไทย–กัมพูชา
หมวดหมู่:วิกฤตการณ์ชายแดนไทย–กัมพูชา พ.ศ. 2568–2569
หมวดหมู่:สามเหลี่ยมมรกต
หมวดหมู่:ความขัดแย้งในปี พ.ศ. 2568
หมวดหมู่:ความขัดแย้งในปี พ.ศ. 2569
หมวดหมู่:สงครามเกี่ยวข้องกับไทย
หมวดหมู่:สงครามเกี่ยวข้องกับกัมพูชา
หมวดหมู่:ประเทศไทยในปี พ.ศ. 2568
หมวดหมู่:ประเทศไทยในปี พ.ศ. 2569
หมวดหมู่:ประเทศกัมพูชาในปี พ.ศ. 2568
หมวดหมู่:ประเทศกัมพูชาในปี พ.ศ. 2569
หมวดหมู่:ความสัมพันธ์ทางการทหารกัมพูชา–ไทย
หมวดหมู่:เขตแดนกัมพูชา–ไทย
หมวดหมู่:เหตุการณ์ในจังหวัดอุบลราชธานี
หมวดหมู่:เหตุการณ์ในจังหวัดศรีสะเกษ
หมวดหมู่:เหตุการณ์ในจังหวัดสุรินทร์
หมวดหมู่:เหตุการณ์ในจังหวัดบุรีรัมย์
หมวดหมู่:เหตุการณ์ในจังหวัดสระแก้ว
หมวดหมู่:เหตุการณ์ในจังหวัดจันทบุรี
หมวดหมู่:เหตุการณ์ในจังหวัดตราด
หมวดหมู่:ความสัมพันธ์ระหว่างประเทศในปี พ.ศ. 2568
หมวดหมู่:ความสัมพันธ์ระหว่างประเทศในปี พ.ศ. 2569